Diari Oficial de la Generalitat Valenciana


Sumari del DOGV 8723, del 22-01-2020 (2020/424)

RESOLUCIÓ de 30 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen, per a l'exercici 2020, les subvencions a entitats locals i entitats sense ànim de lucre per a la millora de les condicions d'accessibilitat al medi físic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8723

Data del DOGV
:   22-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/424


Data del document
:   30-12-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 30 de desembre de 2019, de la Vicepresidència i Conselleria d'Igualtat i Polítiques Inclusives, per la qual es convoquen, per a l'exercici 2020, les subvencions a entitats locals i entitats sense ànim de lucre per a la millora de les condicions d'accessibilitat al medi físic. [2020/424]  
Mitjançant l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOGV 7705, 26.01.2016), modificada per l'Ordre 3/2019, de 23 de juliol, de la Vicepresidència i Conselleria d'Igualtat i Polítiques Inclusives (DOGV 8600, 26.07.2019), es regulen, en el títol II, capítol VI, les bases per a la concessió de subvencions per a la millora de les condicions d'accessibilitat al medi físic.  
  
Aquesta línia de subvenció està inclosa dins del Pla estratègic de subvencions de la Vicepresidència i Conselleria d'Igualtat i Polítiques Inclusives 2018-2020, amb l'objectiu de fomentar l'eliminació de barreres arquitectòniques i de la comunicació que faciliten l'accessibilitat als espais públics i als edificis de pública concurrència.  
  
En virtut de tot això, i de conformitat amb l'article 160.4.b de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar, per a l'exercici 2020, les subvencions per a la millora de les condicions d'accessibilitat al medi físic, regulades per l'Ordre 1/2016, de 20 de gener (DOGV 7705, 26.01.2016), de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat, modificada per l'Ordre 3/2019, de 23 de juliol, de la Vicepresidència i Conselleria d'Igualtat i Polítiques Inclusives.  
2. Podran ser objecte de subvenció les actuacions de millora de les condicions d'accessibilitat al medi físic, a través de l'eliminació de barreres arquitectòniques següents:  
a) Adquisició d'equipaments per a eliminació de barreres en espais públics i elements d'ús públic:  
- Equipament en edificis de pública concurrència de titularitat pública o privada, pertanyents a entitats locals o entitats sense ànim de lucre destinats a l'acció social de les persones amb diversitat funcional o amb dret d'ús a favor d'aquestes entitats sense ànim de lucre, mitjançant l'establiment de mecanismes i alternatives tècniques.  
  
- Equipament destinat a platges urbanes per a facilitar l'accessibilitat universal.  
- Equipament destinat a parcs públics per a facilitar l'accessibilitat universal.  
- Promoció de l'accessibilitat de la comunicació, establint mecanismes i alternatives tècniques que facen accessibles els sistemes de comunicació i senyalització en els àmbits anteriors.  
b) Obres d'adaptació de platges urbanes en platges accessibles.  
3. En queden excloses les actuacions que assenyala l'article 36 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, modificada per l'Ordre 3/2019, de 23 de juliol, de la Vicepresidència i Conselleria d'Igualtat i Polítiques Inclusives.  
  
Segon. Beneficiaris  
Podran sol·licitar les subvencions les entitats locals i entitats sense fi de lucre que siguen titulars d'espais públics i/o edificis de pública concurrència.  
  
Tercer. Finançament  
1. La present convocatòria de subvencions es realitza pel procediment de tramitació anticipada d'expedients de despesa, establit en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'Ordre de 26 de setembre de 1994, de la Conselleria d'Economia i Hisenda.  
  
2. L'import màxim estimat per a finançar aquestes actuacions, segons el projecte de Llei de pressupostos de la Generalitat per a l'exercici 2020, estableix, en la secció 16, servei 02, programa pressupostari 313.40, Diversitat funcional o discapacitat, capítol VII, el següent:  
  
Denominació: millora condiciones accessibilitat al medi físic.  
Línia de subvenció: S0229.  
Consignació pressupostària: 300.000 ?.  
Procedència i quantia dels fons:   
Propis no condicionats, 300.000 ?.  
3. No obstant això, tant l'import màxim estimat de les ajudes convocades per la present resolució com aquesta queden condicionats a l'existència de crèdit adequat i suficient per a atendre-les en la llei de pressupostos de la Generalitat que siga aprovada per a l'exercici 2020.  
  
4. Una vegada aprovada i publicada la mencionada llei de pressupostos, per mitjà d'una resolució de la vicepresidenta i consellera d'Igualtat i Polítiques Inclusives es donarà publicitat a la línia pressupostària concreta i a l'import global màxim destinat a la concessió de les ajudes establides en la present convocatòria.  
  
Quart. Termini, lloc i forma en què han de presentar-se les sol·licituds  
1. El termini de presentació de les sol·licituds és de trenta dies naturals a comptar des del següent al de la publicació de la present resolució en el Diari Oficial de la Generalitat Valenciana.  
2. Les sol·licituds de subvenció s'han de presentar exclusivament per via telemàtica, mitjançant la signatura electrònica pròpia de l'entitat sol·licitant o la de la persona que la represente. A l'efecte de participació en la present convocatòria, es considera que aquesta subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre l'accés a la Plataforma Autonòmica d'Interoperabilitat.  
  
- Designar el compte bancari on es transferirà, en el seu cas, la subvenció.  
- Assumir les declaracions responsables de no concurrència de causa legal que impedisca obtindre la condició de persona beneficiària (article 13 de la Llei 38/2003, general de subvencions).  
3. La sol·licitud telemàtica estarà accessible en la seu electrònica de la Generalitat, https://sede.gva.es.  
4. Per estar prevista la tramitació d'aquest procediment per mitjans telemàtics, tots els tràmits que afecten els interessats per a l'exercici dels seus drets i obligacions, així com l'esmena de la sol·licitud, es realitzaran per aquest mitjà.  
Si algun dels sol·licitants presenta la seua sol·licitud presencialment, l'òrgan competent per a la instrucció de l'expedient requerirà a l'interessat perquè l'esmene a través de la seua presentació electrònica. A aquest efecte, es considera data de presentació de la sol·licitud aquella en la qual haja sigut realitzada l'esmena, en virtut del que es disposa en l'article 68 apartat 4 de la Llei 39/2015, d'1 d'octubre, del procediment administratiu comú de les administracions públiques.  
  
  
Cinqué. Documents i informació que ha d'adjuntar-se a la sol·licitud  
1. S'admetrà una única sol·licitud per entitat i modalitat d'ajuda, i caldrà emplenar, a més de la part general de la sol·licitud (annex I), la part específica d'aquesta, segons siguen les obres d'adaptació de platges urbanes o equipaments a realitzar:  
a) Sol·licitud de subvenció per a la millora de les condicions d'accessibilitat al medi físic (obres d'adaptació de platges urbanes), d'acord amb el model recollit en l'annex II.a).  
b) Sol·licitud d'ajuda per a la millora de les condicions d'accessibilitat al medi físic (equipament), d'acord amb el model recollit en l'annex II.b).  
2. A la sol·licitud, emplenada i subscrita com cal pel representant legal de l'entitat s'adjuntarà amb caràcter general:  
a) Acord de l'òrgan competent de la corporació local o de l'entitat sense finalitat de lucre pel qual s'aprova sol·licitar ajuda a la Conselleria d'Igualtat i Polítiques inclusives per a dur a terme les obres d'adaptació de platges urbanes o l'adquisició d'equipament, així com la finalitat concreta de l'actuació de millora.  
b) Memòria justificativa de la necessitat, signada pel representant de l'entitat.  
c) Pressupost detallat de l'obra d'adaptació de platges urbanes o equipament objecte de sol·licitud.  
Quan l'import de la despesa objecte de l'ajuda supere la quantia de 18.000 - en el supòsit de subministrament de béns d'equip, i la de 50.000 - per a l'obra d'adaptació de platges urbanes, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís de lliurament del bé o realització de l'obra d'adaptació de platges urbanes, conformement amb el que es disposa en l'article 31.3 de la Llei 38/2003, de 17 de novembre, general de subvencions.  
d) Certificat d'estar al corrent de les obligacions tributàries (hisenda estatal i autonòmica), de la Seguretat Social, en cas de no autoritzar l'òrgan gestor la consulta interactiva d'aquesta documentació (apartat H de la sol·licitud general).  
e) En el cas d'espais públics (adaptació de platges), una còpia del projecte tècnic reduït, que haurà de complir els requisits establits en l'apartat E de l'annex II.a.  
f) Sol·licitud d'alta de domiciliació bancària emplenada segons el model oficial aprovat per l'Ordre 18/2011, de 17 de juny, de la Conselleria d'Economia Hisenda i Ocupació (DOGV 6548, 21.06.2011), que consta com a annex III, en cas de nou perceptor o canvi de compte bancari.  
g) En cas de posseir un dret d'ús a favor seu de l'edifici de pública concurrència per a destinar-lo a l'acció social a favor de les persones amb diversitat funcional, hauran de comptar amb l'acord i l'autorització escrita de l'entitat propietària per a realitzar la millora de l'accessibilitat en el lloc d'actuació.  
h) Per a entitats sense fi de lucre, en cas que la seua finalitat social no siga específicament la realització d'activitats a favor de les persones amb diversitat funcional, haurà de fer constar en una declaració responsable la garantia dels drets de les persones amb discapacitat o diversitat funcional.  
3. En el cas de les entitats locals, certificat municipal d'inclusió de l'immoble en l'Inventari de béns municipals.  
4. En el cas d'entitats sense fi de lucre, nota simple acreditativa del registre de la propietat del domini i altres drets reals sobre l'immoble objecte de l'ajuda. Quan el sol·licitant tinga la possessió de l'edifici en qualitat d'arrendatari o cessionari, haurà d'aportar una còpia compulsada del contracte d'arrendament o cessió d'ús (per una entitat local o una entitat pública o privada), el qual haurà de tindre una duració mínima de deu anys.  
5. Documentació específica per a les sol·licituds de subvenció per a l'adaptació de platges (obres o equipament): declaració responsable amb el compromís de l'entitat local de disposar d'un equip humà, format per a realitzar les labors d'assistència i manteniment de la platja accessible durant el període estival.  
  
Sisé. Termini de resolució i publicació  
1. El termini màxim per a resoldre i publicar la resolució és de quatre mesos a comptar des de la publicació de la present convocatòria en el Diari Oficial de la Generalitat Valenciana.  
2. La resolució de concessió o de denegació de les sol·licituds s'ha de publicar en el Diari Oficial de la Generalitat Valenciana (DOGV), en compliment del que s'estableix en la Llei 38/2003, de 17 de novembre, general de subvencions, sobre publicitat de subvencions concedides, i per tal com es tracta d'un procediment de concurrència competitiva s'ha de publicar a través del diari oficial esmentat a l'empara del que s'estableix en l'article 45.1.b de la Llei 39/2015, d'1 d'octubre, del procediment administratiu comú de les administracions públiques.  
3. Després d'haver transcorregut el termini esmentat en el punt primer sense que s'haguera produït la publicació de la resolució, les entitats interessades podrien entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració d'emetre una resolució expressa sobre la petició formulada.  
4. Correspon, en tot cas, a la persona titular de la Direcció General de Diversitat Funcional i Salut Mental la resolució de les sol·licituds després de l'informe i de la proposta de la Comissió d'Avaluació, una vegada es publique la resolució de la vicepresidenta i consellera d'Igualtat i Polítiques Inclusives per la qual es donarà publicitat a la línia pressupostària concreta i a l'import global màxim definitiu destinat a la concessió de les ajudes establides en la present convocatòria.  
Aquesta comissió haurà d'elaborar, seguint l'ordre de puntuació, una llista única prioritzada d'expedients complets per cada tipus d'acció o ajuda, i haurà d'elevar a l'òrgan competent per a la concessió de subvencions les propostes de concessió a favor del nombre de beneficiaris que permeten les disponibilitats de crèdit.  
5. La comissió d'avaluació podrà reunir-se i elevar a l'òrgan competent la proposta de resolució de totes les ajudes corresponents a les actuacions enquadrades en cadascuna de les actuacions descrites en l'apartat primer, punt 2.  
  
Seté. Recursos  
Les resolucions que es dicten conformement amb el que es disposa en l'article anterior exhaureixen la via administrativa, i contra aquestes es podrà interposar un recurs potestatiu de reposició en el termini d'un mes a comptar des de l'endemà de la notificació, o bé, directament, un recurs contenciós administratiu, en el termini de dos mesos a comptar des de l'endemà de la notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Huité. Criteris de valoració de les sol·licituds  
1. La valoració de les sol·licituds d'adaptació de platges urbanes s'ha de fer amb l'informe favorable previ del Servei d'Oficina Tècnica de Projectes i Obres. Les sol·licituds l'informe de les quals siga favorable es valoraran atenent els següents criteris:  
a) Interés i repercussió social del projecte d'inversió (d'acord amb les necessitats, incidència social i cobertura territorial): fins a un màxim de 50 punts.  
Per a això, cal tindre en compte els següents epígrafs i criteris:  
a.1. Justificació d'objectius i necessitats a atendre inclosos en la memòria de la sol·licitud: fins a un màxim de 20 punts, de la següent forma:  
- Adequada justificació de l'adaptació, que s'ha de valorar fins a un màxim de 10 punts.  
- Justificació de les necessitats socials que cobreix, que s'ha de valorar fins a un màxim de 10 punts.  
a.2. Incidència social: fins a un màxim de 15 punts.  
- Edificis de pública concurrència per a usos cívics, de titularitat d'entitats locals, segons aforament, conformement amb el següent barem:  
  
Aforament Punts  
Superior a 100 15  
De 51 a 100 10  
Menys de 50 5  
  
  
- Edificis de concurrència pública per a usos i finalitats socials, de titularitat d'entitats sense ànim de lucre, segons el nombre de socis, en cas d'associacions, conformement amb el següent barem:  
  
Socis Punts  
Superior a 200 15  
De 100 a 200 10  
Menys de 100 5  
  
  
En cas que l'entitat sense ànim de lucre no tinga caràcter d'associació, s'emprarà el barem d'aforament.  
- En cas que les actuacions es desenvolupen en un espai públic (no edificatori), segons el nombre d'usuaris/any, conformement amb el següent barem:  
  
Núm. usuaris Punts  
Superior a 200 15  
De 100 a 200 10  
Menys de 100 5  
  
  
a.3. Localització o àrea geogràfica: fins a un màxim de 15 punts, segons es duga a terme l'actuació en població:  
- De menys de 5.000 habitants: 15 punts  
- De 5.001 a 20.000 habitants: 10 punts  
- De més de 20.000 habitants: 5 punts  
b) Cofinançament del sol·licitant en relació amb el cost total de l'equipament, obra d'adaptació de platja urbana, o actuació: fins a un màxim de 20 punts, d'acord amb el següent barem:  
  
Aportació de l'entitat Punts  
A partir del 75 % 20  
Del 60 al 74 % 15  
Del 50 al 59 % 10  
  
  
c) Projectes globals o integrals que suposen una millora d'accessibilitat universal en un edifici o espai públic: fins a un màxim de 20 punts, d'acord amb els següents criteris de valoració:  
c.1. Projectes d'actuació global o integral tendents a la superació de barreres físiques i de la comunicació en la totalitat d'un edifici o àrea espacial superior a 300 m² i que cobreix les necessitats de tota mena de diversitat funcional: 20 punts.  
c.2. Projectes d'actuació global o integral tendents a la superació de barreres físiques i de la comunicació en la totalitat d'un edifici o àrea espacial de fins a 300 m² i que no cobreix les necessitats de tota mena de diversitat funcional: 10 punts.  
d) Uns altres criteris funcionals o d'interés social (clàusules socials): fins a un màxim de 10 punts.  
La valoració d'aquest apartat s'efectua conformement amb els següents epígrafs i criteris de valoració:  
d.1. L'experiència de l'entitat i de l'equip humà en matèria específica d'igualtat de dones i homes, assenyalant actuacions i treballs realitzats en els tres últims anys, així com titulació, formació i experiència específica en matèria de gènere. Aquest criteri s'ha de valorar amb un màxim de 3 punts, a raó d'un punt per any acreditat d'implantació d'un pla d'igualtat.  
En el cas de la s entitats sense ànim de lucre, els plans d'igualtat han d'estar visats per l'òrgan competent per a això abans de la finalització del termini de presentació de sol·licituds.  
d.2. La creació i el manteniment d'ocupació per a persones amb un grau de discapacitat igual o superior al 33 %. Aquest criteri s'ha de valorar amb un màxim de 7 punts, de la següent manera:  
- En cas d'entitats amb plantilla inferior a 50 treballadors: si disposen de 2 treballadors amb discapacitat, 7 punts; si disposen d'1 treballador amb discapacitat, 5 punts.  
- En cas d'entitats amb plantilla de 50 o més treballadors: si disposen de 3 treballadors amb discapacitat, 7 punts; si disposen de 2 treballador amb discapacitat, 5 punts.  
2. L'ordre de prelació per a la concessió de subvencions es determina en funció de la puntuació obtinguda per les sol·licituds i no es poden concedir subvencions a les sol·licituds que no obtinguen la puntuació mínima de 40 punts.  
En cas d'empat de puntuació, tenen preferència per a l'atorgament i ordre de prioritat les sol·licituds d'aquella entitat i/o entitats que acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb discapacitat en relació amb les respectives plantilles, d'acord amb el que s'estableix en l'Ordre 1/2016, de 20 de gener.  
En el supòsit de persistir l'empat, es considerarà la puntuació més alta obtinguda en l'apartat a.1) (Justificació dels objectius i necessitats) i, en cas de persistir l'empat, es considerarà la puntuació més alta obtinguda en l'apartat a.2) (Incidència social).  
  
Nové. Criteris per a determinar l'import de la subvenció  
1. La quantia màxima que es podrà concedir a cada entitat serà el 50 % de la quantia del projecte per al qual se sol·licita la subvenció i per un import màxim de 50.000 ?.  
2. El percentatge de l'ajuda a concedir sobre el cost total de l'actuació s'ha de determinar conformement amb la puntuació obtinguda i d'acord amb els percentatges màxims que a continuació s'assenyalen, i no es podrà concedir subvenció a les sol·licituds que no obtinguen la puntuació mínima de 40 punts.  
  
Puntuació obtinguda % subvenció sobre l'import subvencionable  
>85 punts 50  
De 80 a 84 punts 47  
De 70 a 79 punts 45  
De 60 a 69 punts 40  
De 50 a 59 punts 30  
De 40 a 49 punts 25  
  
  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
4. La quantitat concedida es veuria afectada per la possible baixa en l'execució de l'obra o en l'adquisició de l'equipament.  
  
Desé. Condicions de la concessió de subvenció  
1. Les entitats beneficiàries de la subvenció queden obligades a:  
a) Aportar, almenys, el 50 % dels costos de l'actuació per als quals se sol·licita la subvenció, amb finançament propi o concurrent d'altres institucions.  
b) Realitzar l'activitat que fonamenta la concessió de la subvenció (obra d'adaptació de platges urbanes o equipament) durant l'exercici 2020 i, en tot cas, abans del termini establit per a la justificació de despeses.  
c) En cas d'obres d'adaptació de platges urbanes, el projecte tècnic haurà de tindre un informe favorable del Servei d'Oficina Tècnica de Projectes i Obres de la Conselleria d'Igualtat i Polítiques Inclusives. Els projectes tècnics que no s'adeqüen a les prescripcions tècniques establides en els informes evacuats per l'Oficina Tècnica no podran acollir-se a les ajudes convocades en aquesta resolució.  
d) Comunicar, almenys amb quinze dies d'antelació a la data prevista d'inici, qualsevol canvi en el projecte, per causa aliena a la voluntat de l'entitat, que podrà ser objecte d'una nova valoració i haurà de ser autoritzat, si escau, mitjançant resolució de l'òrgan concedent.  
  
E) Comunicar a l'òrgan concedent la concessió de subvencions de qualsevol ens públic o privat per a la mateixa finalitat, i en aquest cas es realitzarà l'oportuna modificació de la valoració i resolució de l'òrgan concedent.  
f) Sotmetre's a les actuacions d'inspecció i comprovació de la veracitat de les dades aportades i de la destinació donada als fons rebuts, i també les de control financer que corresponguen a la Intervenció General i les establides en la legislació per als perceptors de fons públics.  
  
g) Mantenir l'actuació objecte de subvenció en adequades condicions de conservació i manteniment per un període mínim de deu anys en cas d'obres d'adaptació de platges urbanes, o de cinc anys en cas d'adquisició d'equipament.  
h) Deixar constància expressa de la condició d'actuació subvencionada per la Generalitat en qualsevol relació amb tercers.  
2. Es consideren despeses subvencionables en les subvencions per a la millora de les condicions d'accessibilitat al medi físic únicament aquelles despeses necessàries en elements d'obra i/o adquisició d'equipaments per a garantir l'accessibilitat universal, d'acord amb la classe d'acció.  
  
Onzé. Pagament de la subvenció  
1. El pagament de la subvenció per a la millora de les condicions d'accessibilitat s'ha de fer:  
a) En cas que es concrete en l'adquisició d'equipaments, contra la presentació de factures expedides en legal forma.  
b) En cas que comporte la realització d'obres d'adaptació de platges urbanes, els pagaments s'han de fer, sempre, contra certificat d'obra expedit per tècnic competent d'acord amb les condicions de finançament establides i de conformitat amb el projecte presentat i la seua corresponent factura. Per als certificats d'obra s'utilitzarà el model oficial, que apareix com a annex IV d'aquesta resolució.  
2. En el cas de les entitats locals, les factures seran substituïdes per un certificat de l'interventor local en el qual consten les quantitats aplicades a la finalitat de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació d'obligacions reconegudes, i així haurà de fer-se constar en el certificat.  
  
De la mateixa manera, constitueix un requisit per al pagament de la subvenció a entitats locals l'acreditació d'estar al corrent en el compliment de l'obligació de rendició dels seus comptes anuals davant la Sindicatura de Comptes, de conformitat amb el que es disposa en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, i l'article 49.3 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, modificada per l'Ordre 3/2019, de 23 de juliol, de la Vicepresidència i Conselleria d'Igualtat i Polítiques Inclusives.  
3. En els casos que siga preceptiva la presentació de tres ofertes, l'elecció entre aquestes haurà d'aportar-se en la justificació de despeses i es realitzarà conformement amb criteris d'eficiència i economia, i caldrà justificar-se expressament en una memòria l'elecció quan no recaiga en la proposta econòmica més avantatjosa.  
  
Dotzé. Forma i termini de justificació de les subvencions  
1. La justificació de la subvenció s'ha de fer a través de l'aplicació telemàtica establida a aquest efecte i mitjançant la presentació de la documentació necessària per a acreditar la despesa realitzada, conformement amb el que estipula l'apartat onzé.  
2. El termini màxim de presentació de la justificació de les subvencions per a equipaments és el dia 15 d'octubre de 2020.  
3. El termini màxim de presentació de la justificació de les subvencions per a obres d'adaptació de platges urbanes acabar, en tot cas, el dia 16 de novembre de 2020.  
  
Tretzé. Pla de control  
Cal dur a terme un pla de control de la realització de l'activitat subvencionada mitjançant la comprovació i control de la documentació de caràcter econòmic justificativa de l'activitat realitzada relativa al projecte, de conformitat amb el que s'estableix en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
El tipus de control ha de ser administratiu, sobre una mostra aleatòria de les subvencions concedides en aquesta convocatòria. Així mateix caldrà fer controls de camp mitjançant la visita a alguna de les entitats beneficiàries per a comprovar l'execució de l'activitat.  
El control s'ha de fer sobre un 10 %, almenys, de la quantia total de la línia de subvenció pressupostada.  
Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar de l'endemà de ser publicada, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre que estimen pertinent.  
  
València, 30 de desembre de 2019.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.